Masakr u Sabri i Šatili

**Masakr u Sabri i Šatili** (arapski مذبحة صبرا وشاتيلا, *Madhbaha Sabra wa-Schatila*) je bio ratni zločin kojeg su počinili proizraelski falangisti, militantni libanonski kršćani,  nad palestinskim stanovništvom u izbjegličkim logorima Sabra i Šatila u južnom Bejrutu između 16. i 18. rujna 1982. Incident se dogodio u sklopu Libanonskog rata 1982. a kontroverzna ostaje razina uključenosti izraelske vojske u cijeloj akciji. Broj ubijenih je također sporan, no procjene sežu od najmanje 328 do najviše 3,500. Prema izjavama, meta Falangista su većinom bili civili a oružanog otpora gotovo da i nije bilo.   
 
## Uvod
Libanon je od svoje nezavisnosti imao unutarnje napetosti: muslimanima, koji su činili 3/5 stanovništva, je više odgovarao arapski utjecaj (Egipat, Sirija, Iran) dok je pak kršćanima, koji su činili 2/5 stanovništva, više odgovarao utjecaj Zapada (SAD, Europa).   
 
Kada je 1970. Jordan protjerao PLO, isti se smjestio u Libanon i uzrokovao još veću nestabilnost između kršćana i muslimana nego prije. 1975. to je preraslo u otvoreni građanski rat između PLO-a i Falangista. Bombaški napadi i nasilje protiv civila postali su svakodnevica. Nakon što su kršćani izvršili Masakr u Karantini, muslimani su kao odgovor izvršili Masakr u Damuru. Kaos se samo povećao kada je, kao odgovor na stalne napade PLO-a na Izrael, IDF pokrenuo invaziju na Libanon 1982., gdje se taj ogranak smjestio. Nakon opsade Bejruta, porastao je međunarodni pritisak te je postignut dogovor o tome da će PLO napustiti Libanon pod međunarodnim nadzorom, dok se Izrael obvezao da neće više napredovati u Bejrut. 
 
1. rujna, progon PLO boraca iz Bejruta je završen. Dva dana kasnije, IDF je razmjestio vojnike oko izbjegličkih logora Sabra i Šatila. Bašir Gemayel, novoizabrani kršćanski predsjednik Libanona, zagovarao je potpisivanja mirovnog sporazuma sa Izraelom. Međutim, poginuo je u atentatu 14. rujna.
Nekoliko sati nakon atentata, izraelski ministar obrane Ariel Sharon odlučio je okupirati zapadni Bejrut zbog sumnje da su atentat skrivili palestinski ekstremisti koji se nisu povukli u skladu sa dogovorom. O tome je informirao jedino ministra vanjskih poslova, Yitzhaka Shamira a ne i izraelski kabinet. Izbjeglički logori Sabra i Šatila, koji su bili prepuni palestinskih izbjeglica, su bili pod sumnjom da skrivaju nekoliko preostalih PLO ekstremista.
 
## Masakr
IDF je opkolio logor, ali je odlučio ne poslati svoje vojnike unutra. Umjesto toga, poslani su Falangisti. 16. rujna, oko 150 Falangista koje je predvodio Elie Hobeika upalo je u logor kako bi navodno razoružali potencijalne palestinske borce, iako nije bilo sigurno ima li ih uopće. Falangisti su u naredna dva dana pročešljali logor i ubili većinom civile, uključujući žene, djecu i starce. Prema palestinskim, ali i izjavama Falangista, mnoge su žrtve osakaćene, silovane ili mučene. Sve to dogodilo se u vidokrugu izraelske osmatračnice u zgradama u okruženju. Po noći, izraelski vojnici imali su upaljene lampe kako bi Falangistima omogućili rasvjetu, a također su dopremili i buldožere, municiju i namirnice za Falangiste. 
 
## Broj žrtava
Iako je broj poginulih upitan, procjenjuje se da su barem 1/4 žrtava bili Libanonci, a ostali Palestinci. Slijede neke procjene o broju žrtava:
*Crveni križ je objavio da su njegovi predstavnici izbrojali 328 tijela. Međutim, komisija Kahan je naznačila da "ta brojka ne uključuje sve žrtve..."
*Komisija Kahan objavila je da je "broj žrtava pronađenih između 18. i 30. rujna te godine 460". Prema tom izvještaju, bilo je 35 žena i djece među leševima.  
*Izraelske službe navode brojku od između 700 i 800 žrtava. Prema komisiji Kahan, „to je vjerojatno najtočnija brojka“
*Prema BBC-u, poginulo je "barem 800" Palestinaca.
*Bayan Nuwayhed al-Hout navodi brojku od najmanje 1,300 žrtava te sugerira da je stvarna brojka možda i veća.
*Robert Fisk, jedan od prvih novinara koji je posjetio mjesto incidenta, navodi u članku za časopis *The Independent* da je ubijeno "1700 civila"  
*U svojoj knjizi, izraelski novinar Amnon Kapeliouk procjenio je brojku od 2,000 leševa koje je odnio Crveni križ, te „ugrubo“ između 1,000 i 1,500 ostalih leševa koje su uklonili Falangisti, dakle sveukupno između 3,000 i 3,500 žrtava.
 
## Posljedice
Međunarodna zajednica osudila je pokolj. Opća skupština Ujedinjenih naroda 16. prosinca 1982. okarakterizirala je taj zločin kao genocid:
::“Opća skupština, (…) zgrožena masakrom Palestinaca masovnih razmjera u izbjegličkim logorima Sabra i Šatila u Bejrutu…predstavlja univerzalnu osudu tog masakra, (…)
::1. Osuđuje na najjači mogući način masakr širokih razmjera u izbjegličkim logorima Sabra i Šatila;
::2. Zaključuje da je taj masakr bio čin genocida.
 
Akademičar William Schabas je pak izjavio: “*Pojam genocid je…očito namjerno izabran u ovom slučaju kako bi se osramotio Izrael, a ne da bi se uzeo u obzir pravi pravni termin*.”. Kanadski predstavnik na zasjedanju Skupštine također je izjavio: “*Prema našem mišljenju, pojam genocid se ne može odnositi na ovaj slučaj*”. ".
 
Širenjem vijesti o događajima u Sabri i Šatili, 25. rujna oko 300,000 Izraelaca prosvjedovalo je u Tel Avivu i zahtjevalo odgovore, odgovornost i istragu o tom činu. Izrael je stoga osnovao **Kahan komisiju** koja je istražila taj slučaj. 
 
Ariel Sharon je optužen da je bio ili mentor ili snosio bar dio suodgovornosti za taj zločin Falangista, te je smijenjen s te funkcije 1983., ali je ipak ostao u kabinetu kao „ministar bez ovlasti“. Usprkos negativnoj reputaciji, Sharon je 2000. ipak izabran za premijera Izraela. Belgija je 2002. pokrenula istražni postupak protiv njega zbog uloge u masakru, ali je sud naposlijetku odbacio slučaj jer nije bio u belgijskoj nadležnosti.
 
Niti izraelska niti arapska strana nije poduzela konkretne mjere kako bi se kaznio glavni počinitelj nedjela, Elieja Hobeika. On je bio godinama politički aktivan u sirijski kontroliranoj libanonskoj vladi sve do 2002. kad je poginuo od eksplozije auto bombe.

## U popularnoj kulturi
* Ari Folman snimio je 2008. animirani film "Valcer s Bashirom" u kojem masakr zauzima važan podzaplet.
 
## Izvori

 
## Vanjske veze
* Sabra i Šatila 4-minutni dokumentarac na google video
* 25 godina od masakra u Sabri i Šatili 
* Članak o pokolju